SKRIFTLIG FORESPØRGSEL E-0470/03

af Dorette Corbey (PSE) og Ria Oomen-Ruijten (PPE-DE) til Kommissionen

(20. februar 2003)

Om: Legionærsygen

Det er velkendt, at risikoen for at blive smittet med legionærsygen er størst om for- og efteråret. Det er ikke længe siden, at sygdommen har krævet dødsofre. Kommissionen har i sit svar på forespørgsel E-3875/00(1) foreslået en tostrenget fremgangsmåde til bekæmpelse af legionærsygen i form af forebyggelse og information. På den EWGLI-hjemmeside (EWGLINET), som Kommissionen nævner, findes der oplysninger om antallet af registrerede tilfælde af legionærsygen. For året 1999 er oplysningerne opdelt efter land, mens dette ikke er tilfældet for 2000 og 2001.

1. Hvilke forebyggende foranstaltninger har Kommissionen siden hen truffet for at hindre smitte med legionærsygen? Hvordan gennemfører Kommissionen retningslinjerne fra EWGLI i praksis? På hvilken måde har Kommissionen støttet den bebudede forskning i en generelt anvendelig behandling med henblik begrænsning af biologisk vækst i industrielle væskebaserede kølesystemer?

2. Hvilken rolle skal det planlagte europæiske center for sygdomskontrol spille?

3. Kan Kommissionen forelægge oplysninger om antallet af sygdomstilfælde pr. medlemsstat og antallet af dødsofre?

4. Er det Kommissionens opfattelse, at der er et tilstrækkeligt kendskab til de hoteller, hvor der har fundet smitte med legionærsygen sted? Mener Kommissionen, at listen over hoteller er omfattende nok?

5. Hvordan vil Kommissionen forbedre informeringen af offentligheden, især af turister?

(1) EFT C 163 E af 6.6.2001, s. 219.

Svar afgivet på Kommissionens vegne af David Byrne

(25. marts 2003)

1. Kommissionen henviser de ærede medlemmer til sit svar på skriftlig forespørgsel E-3197/02 fra Oomen Ruijten(1). Kommissionen mener, at medlemsstaternes tilsynsmyndigheders anvendelse af de retningslinjer, som er blevet vedtaget af EWGLI, vil øge ensartetheden, hvad angår tilgangen til overvågning og forebyggelse af legionærsygen i de europæiske lande. Disse retningslinjer vil blive offentliggjort i en hensigtsmæssig form senere i 2003.

Det nuværende direktiv om kvaliteten af drikkevand(2) dækker ikke legionærsygen, men inden for rammerne af revisionsprocessen vedrørende dette direktiv har Kommissionen til hensigt at indlede drøftelser med medlemsstaterne om relevansen af at lade direktivet omfatte dette aspekt i fremtiden.

Med hensyn til forskning har Kommissionen for nylig fremmet forskning gennem finansiering af et projekt vedrørende udformning og drift af varmtvandsanlæg og bekæmpelse af legionærsygen på stedet ved hjælp af elektrokemisk frembragt chlordioxid.

2. Kommissionen forventer, at centret, uanset hvilken form det får, bliver ansvarlig for at tilrettelægge overvågning, tidlig varsling og hurtig reaktion.

3. De ønskede oplysninger er til rådighed, og Kommissionen sender et resume vedrørende år 2001 og 2002 direkte til de ærede medlemmer og Parlamentets sekretariat. Yderligere oplysninger kan findes på EWGLI-webstedet, som er tilgængeligt for offentligheden(3).

4. og 5. Kommissionen kræver, at EWGLINET systematisk informerer de nationale myndigheder, som bærer ansvaret for at træffe foranstaltninger. I henhold til en stram procedure anfører EWGLINET også navnene på hoteller på det websted, som offentligheden, herunder rejsearrangører, har adgang til. Hvis andre fællesskabsforanstaltninger er påkrævede, vil de blive gennemført inden for rammerne af Fællesskabets netværk vedrørende overførbare sygdomme.

(1) EFT C 137 E af 12.6.2003, s. 171.

(2) Rådets direktiv 98/83/EF af 3. november 1998 om kvaliteten af drikkevand (EFT L 330 af 5.12.1998).

(3) http://www.ewgli.org/.